Nr.1/2/224/16.06.2009

Este important să facem următoarea precizare: CNCF’’CFR’’- SA nu privatizează, nu concesionează şi nu vinde calea ferată (pentru clarificarea termenului). Conform legislaţiei - H.G. 1409/2007 - au fost aprobate condiţiile de închiriere de CNCF’’CFR’’- SA a unor părţi din infrastructura feroviară neinteroperabilă, precum şi de gestionare a acestora. Obiectul contractelor de închiriere, încheiate cu operatorii economici autorizaţi, pentru secţiile de circulaţie neinteroperabile licitate prin Bursa Română de Mărfuri, îl constituie „închirierea secţiilor de circulaţie în vederea realizării simultan a activităţilor de gestionare a infrastructurii şi a serviciilor de transport feroviar public de călători şi/sau de marfă”. 
La momentul actual, CNCF”CFR”-SA a închiriat 35 de secţii de circulaţie (1.300 km) aparţinând infrastructurii feroviare neinteroperabile, unui nr. de 9 gestionari de infrastructură, autorizaţi. 
Art. 15. - (1) din H.G.1409/2007 prevede „Preluarea prin închiriere a unor secţii de circulaţie din infrastructura feroviară neinteroperabilă poate fi acordată unei persoane juridice sau unui grup de persoane juridice înregistrate în România, fiecare dintre acestea fiind autorizată în calitate de gestionar al infrastructurii feroviare şi/sau de operator de transport feroviar de Autoritatea Feroviară Română – AFER, pentru activităţile preluate pe secţiile de circulaţie respective, chiriaşul preluând de la C.F.R. personalul calificat necesar pus la dispoziţie şi care îşi desfăşoară activitatea pe secţia/secţiile închiriată/ închiriate sau care deţin personal calificat propriu şi autorizat, în conformitate cu reglementările în vigoare, angajat cu contract individual de muncă pe perioadă nedeterminată şi care se angajează să le exploateze în strictă conformitate cu reglementările generale şi specifice privind transportul pe căile ferate române.”
Agenţii economici care închiriază secţii de circulaţie ale infrastructurii feroviare neinteroperabile au obligaţia de a menţine în stare de funcţiune infrastructura feroviară cu toate instalaţiile fixe şi echipamentele conexe, precum şi materialul rulant utilizat, conform normelor tehnice şi prevederilor instrucţionale din sistemul de transport feroviar. 
Contractele de închiriere se încheie pentru o perioadă de 5-10 ani în funcţie de perioada necesară amortizării sumelor pe care agentul economic se angajează prin contractul de închiriere să le aloce în activităţi de reparaţii capitale şi/sau investiţii pentru fiecare secţie şi/sau pentru materialul rulant necesar operării trenurilor pe secţiile respective. De asemenea, anual C.F.R. va analiza, împreună cu agentul economic beneficiar de contract, modul de îndeplinire a obligaţiilor asumate prin contract şi va decide modalităţile de continuare a contractului.